സോനു സൂദ് 20 കോടിയുടെ നികുതി വെട്ടിച്ചു വീട്ടില് മൂന്ന് ദിവസത്തെ പരിശോധന ന്യൂഡല്ഹി: ബോളിവുഡ് നടന് സോനു സൂദ് നികുതി വെട്ടിപ്പ് നടത്തിയതായി ആദായനികുതി വകുപ്പ്. 20 കോടി രൂപയുടെ നികുതി വെട്ടിച്ചതായി കണ്ടെത്തിയെന്നാണ് ആദായ നികുതി വകുപ്പ് പറയുന്നത്. തുടര്ച്ചയായി മൂന്ന് ദിവസം അദ്ദേഹത്തിന്റെ വീട്ടില് പരിശോധന നടത്തിയ ശേഷമാണ് ആദായനികുതി വകുപ്പ് ഇക്കാര്യം വ്യക്തമാക്കിയത്. സോനുവും സഹായികളും ചേര്ന്ന് നികുതി വെട്ടിച്ചതിന്റെ തെളിവുകള് കണ്ടെത്തിയെന്നാണ് അധികൃതര് പറയുന്നത്. വ്യാജ കമ്ബനികളില് നിന്ന് നിയമവിരുദ്ധമായി വായ്പകള് സംഘടിപ്പിച്ചു. ഈ പണം ഉപയോഗിച്ച് നിക്ഷേപങ്ങള് നടത്തുകയും വസ്തുക്കള് വാങ്ങുകയും ചെയ്തുവെന്നും ആദയ നികുതി വകുപ്പ് വ്യക്തമാക്കി. സോനു സൂദിന്റെ മുംബൈയിലെ ഓഫീസുകളിലും അദ്ദേഹവുമായി ബന്ധപ്പെട്ട ലക്നൗവിലെ ഒരു കമ്ബനിയിലും ആദായനികുതി വകുപ്പ് പരിശോധന നടത്തിയിരുന്നു. 2012ലും നികുതിപ്പണം വെട്ടിച്ചതു സംബന്ധിച്ച് ആദായ നികുതി വകുപ്പു സോനു സൂദിന്റെ ഓഫീസുകളില് പരിശോധന നടത്തിയിട്ടുണ്ട്. കഴിഞ്ഞ 20 വര്ഷമായി ബോളിവുഡില് സജീവമാണു സോനു സൂദ്. എന്നാല്, കോവിഡ് കാലത്തു നടത്തിയ ജീവകാരുണ്യ പ്രവര്ത്തനങ്ങളാണ് അദ്ദേഹത്തിനു പുതിയ മേല്വിലാസം നല്കിയത്. ആം ആദ്മി പാര്ട്ടിയുമായി സഹകരിക്കാന് നീക്കം നടക്കുന്നതിനിടെയാണ് സോനു സൂദിനെതിരെ ആദായനികുതി വകുപ്പ് കേസ് എടുത്തത്. പരിശോധന രാഷ്ട്രീയ പ്രേരിതമാണെന്നാരോപിച്ച് പ്രതിപക്ഷ പാര്ട്ടികള് രംഗത്തെത്തി.